ভরা মাঠে দলের শীর্ষনেতারা বক্তৃতা করলেন। তাঁরা উন্নয়নের কথা শোনালেন। নকশালদের তুলোধোনা করে হুমকিও দিলেন। বৃহস্পতিবার ভাঙড়ের শ্যামনগরে তৃণমূলের সভার এটাই ছিল সামগ্রিক ছবি। কিন্তু শাসকদলের অন্দরেই প্রশ্ন উঠছে, সভা করে কি ভাঙড়বাসীর আস্থা অর্জন করা গেল?
শ্যামনগর প্রাইমারি স্কুলের মাঠে সভা সফল করতে চেষ্টার ত্রুটি রাখেননি ভাঙড়ের তৃণমূল নেতৃত্ব। এই সভা সফল করার দায়িত্ব ছিল দলের ‘তাজা নেতা’ আরাবুল ইসলামের বিরোধীদের। গুলিতে নিহত আলমগির মোল্লা এবং মফিজুল খানের স্মরণে এক মিনিট নীরবতা পালন করে সভার কাজ শুরু হয়। কিন্তু দুই পরিবারের কোনও সদস্যই সভায় হাজির ছিলেন না। এমনকী, গত ১৭ জানুয়ারি সংঘর্ষে আহত আকবর মোল্লার পরিবারের কেউ সভায় যাননি। আকবরের দাদা আমিন এলাকায় শাসকদল ‘ঘনিষ্ঠ’ বলেই পরিচিত।
সভায় হাজির হওয়ার জন্য গ্রামবাসীদের একাধিকবার আবেদন জানিয়েছেন স্থানীয় নেতৃত্ব। কিন্তু মিছিলের নেতৃত্বে থাকা এক নেতার নির্দেশে এক সময় ওই আবেদন জানানো বন্ধ করে দেওয়া হয়। নির্দেশ দেওয়া হয়, ২১ জুলাইয়ে মমতা বন্দ্যোপাধ্যায় বক্তৃতার সিডি চালানোর। তৃণমূল সূত্রের খবর, এদিনের সভায় যাঁরা উপস্থিত ছিলেন তাঁদের অধিকাংশই ভাঙড়-১ পঞ্চায়েত সমিতির বাসিন্দা। ওই এলাকা আরাবুল-বিরোধী কাইজার আহমেদের খাসতালুক বলে পরিচিত। কিন্তু আরাবুলের এলাকা ভাঙড়-২ থেকে তেমন সংখ্যক মানুষ সভায় যাননি বলেই মনে করেছেন জেলার তৃণমূলনেতারা। 
তৃণমূলের সহ-সভাপতি মুকুল রায় বক্তৃতায় জানিয়ে দেন, খামারআইট-সহ তিনটি গ্রামে আন্দোলনের পিছনে কারা রয়েছেন । নকশালপন্থীদের কড়া সমালোচনা করে দমকলমন্ত্রী শোভন চট্টোপাধ্যায় বলেন, “ভাঙড়ের মানুষদের উপর কোনও পুলিশি প্রতিহিংসা ঘটতে দেব না। তবে নকশালনেতাদের যাঁরা সাহায্য করবেন তাঁদের দায়িত্ব নিতে পারব না।” স্থানীয় বিধায়ক রেজ্জাক মোল্লা এবং আরাবুলকে সভা থেকে দূরে রাখা হয়েছিল। এদিন আরাবুল ছিলেন পঞ্চায়েত সমিতির অফিসে। রেজ্জাক বিধানসভায়। আরাবুল-পুত্র হাকিমুল এলাকায় থাকলেও সভায় যাননি।
সভায় মাঠ ভরলেও ভাঙড়বাসীর মনে কতটা ইতিবাচক প্রভাব পড়ল তা নিয়ে সংশয়ে শাসকদলের জেলা নেতৃত্ব। এক জেলা নেতার কথায়, ‘‘দলের প্রথমসারির নেতারা একাধিকবার সভায় হাজির মানুষের কাছে বিভিন্ন প্রশ্ন করেছিলেন। কিন্তু তেমন স্বতঃস্ফূর্ত সাড়া মিলল কই!’’